የደቡብ ክልል መምህራን የአስቸኳይ ጊዜ አዋጁን   ለህዝብ በማስገንዘብ ሥራ ላይ ተሰማርተዋል
አዲስ አበባ:- መንግሥት የኮሮና ቫይረስ ወረርሽኝን ለመከላከል ያስችላል ብሎ ያወጣውን የአስቸኳይ ጊዜ አዋጅ ህብረተሰቡ በሚገባ ተገንዝቦ ተግባራዊ ማድረግ እንዲችል በደቡብ ክልል የሚገኙ መምህራን ህብረተሰቡ ጋር ወርደው ግንዛቤ የመፍጠር ሥራ እየሰሩ መሆኑ ተጠቆመ።
በደቡብ ክልል የመንግሥት ኮሙኒኬሽን ጉዳዮች ቢሮ ኃላፊ ወይዘሮ ሰናይት ሰለሞን በተለይም ለአዲስ ዘመን ጋዜጣ እንደተናገሩት፤ መምህራን የአስቸኳይ ጊዜ አዋጁ ከመውጣቱም በፊት ህብረተሰቡ በሽታውን ለመከላከል ምን ማድረግ እንዳለበት ሲያስተምሩ የነበረ መሆኑን አስታውሰው፤ አዋጁ ከታወጀ በኋላም ህብረተሰቡ የአዋጁን ምንነት ተረድቶ አታድርግ የተባለውን ነገር ለይቶ ጥንቃቄ በማድረግ ከተጠያቂነት እንዲድን እያስተማሩ ነው ብለዋል። 
ይህም ሆኖ ግን የአስቸኳይ ጊዜ አዋጁን በማስፈፀም በኩል ባንዳንድ አካባቢዎች የሚታዩ የህግ መተላለፎች መኖራቸውን ጠቁመው፣በተለይም በትራንስፖርት፣ በመጠጥ ቤቶችና በገበያ ቦታዎች አካባቢ ችግሮች ጎልተው ይታያሉ ብለዋል ። 
ችግሮቹን ለመቅረፍም የፀጥታ ኃይሉ የተደራጀ እንቅስቃሴ በማድረግ አዋጁ ባስቀመጠው አግባብ የወጡ ህጎችን ተግባራዊ ማድረግ እንዲቻል እርምጃ እየወሰደ ይገኛል። ከፀጥታ ሀይሉ ጎን ለጎንም ህብረተሰቡ ጥቆማ እንዲያደርስ በተደረገው ጥሪ መሰረት በየአካባቢው ያጋጠሙትን የህግ ጥሰቶች ጥቆማ በመስጠት እየተባበረ መሆኑን ተናግረዋል። 
በጎ ፈቃደኛ ወጣቶችን ጨምሮ በተለይም መምህራን እያደረጉት ያለው ተሳትፎ ሊበረታታ የሚገባው መሆኑን የገለፁት ወይዘሮ ሰናይት፤ በተለይም አዋጁን በማስፈፀም ረገድ የፀጥታ ኃይሎች ከክልሉ ልዩ ኃይል ጀምሮ እስከታችኛው መዋቅር ድረስ ያሉ ሚሊሻዎች ሳይቀሩ ይህንን አዋጅ የማስፈፀምና ድንጋጌዎችን የማስተግበር ሥራ እየሰሩ መሆኑን ጠቅሰዋል። 
የክልሉ መንግሥት በሽታውን መቆጣጠር እንዲቻል የገበያ ቦታዎችን ሰፋፊ ወደሆኑ ቦታዎች እያዘዋወረ መሆኑን ገልጸው፣ ይህም ሆኖ ግን ህብረተሰቡ ርቀቱን በጠበቀ መልኩ እየተገበያየ እንዳልሆነ አመልክተዋል። በተመሳሳይም አንዳንድ መጠጥ ቤቶች ህግን በመተላለፍ ቦታ እየቀያየሩ እና በጓሮ በሮች እያስተናገዱ ሲሆን፤ ተግባሩ አዋጁን የሚቃረንና በሽታውን የሚያስፋፋ በመሆኑ የፀጥታ አካላት በተደራጀ መልኩ እርምጃ እየወሰዱ መሆናቸውን አስታውቀዋል ።
አዲስ ዘመን ሚያዝያ 22/2012
ፍሬህይወት አወቀ